Zvierací záchranári
Hľadá sa šteniatko

Vyšlo aj v tlačovej podobe

Objednať môžete na
www.fragment.sk

www.albatrosmedia.sk

Sue Mongredien

Zvierací záchranári – Hľadá sa šteniatko – e-kniha

Copyright © Albatros Media a. s., 2019

Všetky práva vyhradené.
Žiadna časť tejto publikácie nesmie byť rozširovaná
bez písomného súhlasu majiteľov práv.

1

„Ahoj, Loptoš!“ Bol piatok popoludní. Deväťročná Emka Wilsonová vyšla zo školy a rozbehla sa po príjazdovej ceste k bráne. Tam na ňu čakalo jej nádherné šteniatko kokeršpaniela. Keď ju videlo prichádzať, začalo vrtieť našuchoreným bielym chvostíkom a jeho obrovské hnedé oči žiarili radosťou.

Hav! zaštekalo a napälo vôdzku, akoby sa už nemohlo dočkať, kedy bude s ňou. Hav, hav!

Emka hodila školský batoh na trávnik, čupla si, objala šteňa a búrlivo sa s ním vítala. Maznala sa s ním, strapatila mu hebkú hnedobielu srsť a škrabkala ho medzi dlhými zamatovými uškami. Loptoš jej zasa oblizoval tvár – Emku chladil na líci jeho vlhký čierny ňufáčik – a chvostíkom vrtel dokonca ešte rýchlejšie. Naozaj to bolo najroztomilejšie šteniatko zo všetkých a jej najlepší kamarát na celom svete.

„Ahoj, Emka,“ začula mamičkin pobavený hlas.

Emka zdvihla hlavu. Keď uvidela, ako tam mamička stojí s Jarkom, jej bračekom, ktorý mal päť rokov, usmiala sa.

„Ahoj, mami. Ahoj, Jarko,“ pozdravila Emka, postavila sa a objala mamičku. „Môžem si teraz vziať vôdzku?“

„Samozrejme,“ odvetila mamička. „Napadlo mi, že by sme mohli využiť pekné počasie a ísť do lesa na prechádzku.“

„Áno!“ zajasal Jarko a Loptoš, len čo začul slovo prechádzka, začal okamžite brechať a poskakovať, akoby súhlasil.

Emka sa usmiala. „Ty vieš, čo toto slovo znamená, však?“ Rozosmiala sa a pohladkala ho po chrbte. „Je to tvoje najobľúbenejšie slovo na svete!“

„Myslím, že dnes sa naučil niekoľko ďalších obľúbených slov,“ povedala mamička, keď sa vybrali na ulicu. „Napríklad syrové tyčinky.“

Loptoš ihneď zabrechal.

„Ako to myslíš?“ začudovala sa Emka.

„Popoludní som upiekla syrové tyčinky,“ vysvetlila mamička, „a nechala som ich vychladnúť na stole. Keď vtom niekto zazvonil…“

„Ahááá.“ Emka sa rozosmiala. Okamžite jej bolo jasné, ako to dopadlo.

„Hádaj, kto sa vyškriabal na stôl, keď som šla otvoriť… a potom štyri tyčinky zjedol?“ dokončila mamička.

Loptoš znovu zabrechal, akoby hrdo hovoril: Ja. Urobil som to ja! Som jednoducho šikovný! Emka sa zachichotala. „Veď sa aj volá Loptoš,“ vyhŕkla láskyplne a zároveň sledovala, ako sa zastavil, aby oňuchal stĺp pouličnej lampy.

Jarko sa zatváril ustarostene. „Zostali ešte nejaké tyčinky?“ spýtal sa.

Mamička mu prehrabla vlasy. „Kopa,“ upokojila ho, „a všetky už sú schované v škatuľke, aby sa k nim nijaké šteniatka nedostali. Okrem týchto dvoch, ktoré som so sebou vzala pre prípad, že by tu boli nejaké maškrtné deti…“

„Ja!“ ihneď vykríkol Jarko.

„Vďaka, mami,“ povedala Emka a odhryzla si z tyčinky. Trochu zaťahala za vôdzku. „Poď, Loptoš, prestaň ňuchať.“ Loptoš bol veľmi zvedavý, a preto sa rád zastavoval a oňuchával úplne všetko: žihľavy, múr, odpadky… Aby sa dostal k mimoriadne zaujímavej bránke alebo k živému plotu, často prudko zmenil smer priamo pred Emkinými nohami a ona vinou jeho dychtivosti niekoľko ráz takmer spadla.

Emke to však neprekážalo. Loptoš bol taký zábavný a roztomilý, že mu dokázala všetko odpustiť. Od chvíle, keď na jej deviate narodeniny navštívili útulok pre zvieratá a ona ho prvý raz uvidela, ju úplne očaril. Vtedy bol Loptoš maličká hnedobiela chlpatá guľôčka s hebkým guľatým bruškom a s našuchoreným chvostíkom. Keď k nej so vzrušeným havkaním a s veľkými, lesklými očami podišiel na neistých labkách, Emka sa doňho na prvý pohľad zamilovala. „Tento sa mi páči najviac,“ oznámila a zdvihla ho zo zeme. „Pozri, mami!“

„Myslím, že on si ťa vybral tiež,“ povedala mamička so smiechom, pretože Loptoš vystrčil ružový jazýček a oblizol Emke tvár.

Museli počkať osem týždňov – bolo to najdlhších osem týždňov v Emkinom živote! –, kým boli šteniatka natoľko veľké, aby sa zaobišli bez svojej mamičky, dobráckej sučky, na ktorú tiež čakal nový domov. Konečne si Emka mohla Loptoša vyzdvihnúť. Čoskoro sa stal členom rodiny. Teraz mal takmer šesť mesiacov a krátke nôžky aj našuchorený chvostík sa mu predĺžili. Emka si už skoro ani nepamätala, aké to bolo predtým, než si ho priniesli domov. S Loptošom bol život v každom prípade oveľa zábavnejší.

„Dobrý psík,“ povedala Emka povzbudivo, keď bežal vedľa nej. „To je ono. K nohe!“

Spolu s oteckom práve začali vodiť Loptoša na výcvik do škôlky pre šteňatá, kde sa ho Emka snažila naučiť rôzne povely. Zatiaľ mal za sebou dve lekcie, ale obe sa skončili katastrofálne. Počas tej prvej sa Loptoš chcel len hrať s ostatnými šteňatami. Bol taký kamarátsky, že na ne stále skákal, oňuchával ich a radostne vrtel chvostíkom, akoby ich zdravil. Tiež stále brechal. A na konci výcviku sa vycikal na dlážku…

Trénerka sa našťastie len usmiala. „Na také veci som zvyknutá,“ povedala a podala oteckovi mop. „A priznajme si… Mohlo to byť aj horšie.“

Zatiaľ sa Loptoš naučil sadnúť (s malou pomocou – človek mu musel potlačiť zadoček dole), zostať na mieste (asi päť sekúnd) a ísť pri nohe. V poslednom čase sa ho Emka snažila naučiť, aby vliezol do košíka. Lenže Loptoš zvyčajne skočil dovnútra, hneď zasa vyskočil a pyšne vrtel chvostíkom, akoby hovoril: Tak, zvládol som to. Akú hru sa zahráme teraz?

Len čo prišli do lesa, Emka odopla Loptošovi vôdzku. Vždy keď ho pustila, cítila, že sa trasie od vzrušenia. Sotva bol chvíľku voľný, šťastne zabrechal, rozbehol sa po cestičke a plantavé uši mu poletovali po bokoch ako dve našuchorené hnedé krídla. Oňuchal každý strom, strčil hlavu do králičej nory a dychtivo sliedil vo vysokej tráve ako neohrozený prieskumník na výprave.

Emka s Jarkom sa za ním rozbehli a mamička šla za nimi s ich školskými batohmi. Teraz, keď mal Loptoš dlhšie nohy, dokázal utekať veľmi rýchlo. Najmä keď na cestičke pred sebou zazrel veveričku. Začal brechať a zadychčane sa rútil k tvorovi s huňatým chvostom – ktorý sa okamžite vrhol k najbližšiemu stromu a ako blesk vybehol hore.

Emka sa rozosmiala. „Ach, Loptoš,“ povedala, keď sa šteňa oprelo prednými labkami o kmeň a s havkaním oznamovalo veveričke dôležitú správu. „Poď už!“ zavolala. „Nechaj tú chudinku na pokoji.“

Bol slnečný jarný deň a cez vetvičky listnatých stromov dopadalo na cestičku bodkované svetlo. Narcisy kývali hlavičkami vo vetre a Emka cítila na tvári teplý vzduch. Mamička navrhla, že keď je tak pekne, urobia si dlhšiu vychádzku ako zvyčajne. Všetkým – a predovšetkým Loptošovi – to pripadalo ako veľmi dobrý nápad.

Sotva vyšli zo zákruty, Emka zbadala, že jedno z veľkých prírodných jazierok v tejto časti lesa pokrýva vrstva jasnozeleného žabinca. Loptoš si to všimol tiež a vyrazil na prieskum. Bohužiaľ, zrejme si myslel, že zelený žabinec je obyčajná tráva, a tak na ňu veselo vybehol… Vzápätí sa pod ním „tráva“ prepadla a on spadol do vody.

Emka sa prudko nadýchla. „Loptoš!“ vykríkla a hneď sa k nemu rozbehla. Keď sa šteniatko ocitlo v studenej vode, prekvapene zapišťalo a muselo rýchlo pohybovať prednými labkami, aby sa udržalo na hladine. Určite sa čudovalo, ako sa mohla tráva premeniť na vodu.

„On pláva!“ vykríkol Jarko a rozosmial sa. „Snaž sa, Loptoš, možno dostaneš odznak, že si zvládol celých päť metrov!“

Emka sa tiež rozosmiala. Keď Loptoš prekonal šok zo studenej vody, zdalo sa, že sa mu plávanie zapáčilo. Zúrivo špliechal okolo seba.

„Rýchlo, Loptoš, plávaj sem,“ zavolala naňho Emka, trochu sa sklonila a povzbudivo si potľapkala po stehnách. „Plávaj ku mne.“

Natiahla ruku a len čo sa Loptoš dostal na dosah, chytila ho za obojok a vytiahla z vody.

Loptoš – pokrytý žabincom a bahnom – vyzeral dosť zbedačene. Navyše príšerne páchol.

„Loptoš Wilson, ako to vyzeráš?“ zaúpela Emka. „Len sa naňho pozri, mami.“

„Fuj!“ povedal Jarko a chytil sa za nos. „Loptoš smrdí.“

„On za to nemôže,“ zastala sa ho Emka. „Však, Loptoš? Veď… Ejha!“ Odskočila dozadu, pretože Loptoš sa práve v tej chvíli rozhodol otriasť a postriekal Emku od hlavy až po päty páchnucim bahnom.

„Fuj!“ vykríkla a utrela si z tváre kus žabinca. Loptoš zavrtel chvostíkom, akoby práve urobil niečo úžasné, a Emka sa pristihla, že sa smeje. Na také šteňa, ako je Loptoš, sa človek naozaj nemôže hnevať!

Jarko tiež dostal záchvat smiechu a zdalo sa, že aj mamička má čo robiť, aby sa nerozosmiala. „Preboha,“ povzdychla si. „To je ale špinavé šteňa... a špinavé dievčatko! Dúfam, že neprechladnete, keď ste obaja úplne premočení. Asi by sme sa mali vrátiť domov.“

Emka súhlasila. „Teraz ti dáme vôdzku, Loptoš,“ oznámila šteňaťu a pripla mu ju k obojku. „Myslím, že na dnešok by to stačilo. Čo hovoríš? Jedno dobrodružstvo je až-až!“

Hav! súhlasil Loptoš a zavrtel zmáčaným chvostíkom.

Zamierili k domovu a Loptošovi na slniečku pomaly schla srsť. Keď prechádzali okolo domu ich susedov, videli, že manželia Turnerovci sú v záhradke a plejú.

Pán Turner zdvihol hlavu. Keď ich zbadal, usmial sa. „Preboha, Loptoš, čo si to vyvádzal?“ spýtal sa.

Pani Turnerovej sa zaiskrilo v očiach. „Vyzerá to, že keď dorazíte domov, niekto z vás pôjde rovno do vane,“ poznamenala so smiechom.

Mamička potriasla hlavou. „Mám chuť strčiť tam tú vydarenú dvojicu spolu,“ zavtipkovala. „Ani neviem, kto je špinavší – či Emka, alebo ten pes!“

Keď vošli dovnútra, Emka si rýchlo vyzliekla zablatené šaty a pomohla mamičke napustiť vaňu pre Loptoša, ktorý nebol z kúpania ani trochu nadšený. Hoci robila, čo mohla, stále sa snažil vyliezť von. Lenže márne sa škriabal o stenu vane. Voda a bublinky z jeho špeciálneho šampónu pre psy boli úplne všade. Aj Emka s mamičkou vyzerali ako vodníčky.

Potom Emka utrela Loptoša veľkým mäkkým uterákom a vykefovala mu chuchvalce z kožušteka. „Tak,“ povedala, keď sa jeho srsť znova leskla. „Si zasa ako nový.“

Potom sa Loptoš najedol. Zrazu bol taký unavený, že sa skoro nedokázal hýbať. Namiesto toho, aby vliezol do košíka, stočil sa do klbka na dlážke vedľa misky na žrádlo a zavrel oči.

Čoskoro mu hlava ospalo klesla na predné labky.

Emka sa usmiala. „Loptoš! Vlez do košíka,“ pripomenula mu spevavým hlasom, ktorý sa snažila používať vždy, keď mu dávala povely.

Loptoš otvoril jedno oko a vyčerpane sa na ňu pozrel.

„No tak, Loptoš, vlez do košíka,“ prehovárala ho Emka.

Loptoš bol taký ospalý, že sa sotva udržal na nohách, ale poslušne sa zdvihol a dotackal sa ku košíku. Keď doň skočil, zhlboka si vydýchol úľavou, zavŕtal ňufáčik pod obľúbeného plyšového medvedíka a okamžite zaspal. O chvíľku začal ticho pochrapkávať.

Emka ho pohladkala po hebkom kožušteku. „Dobrý chlapček,“ povedala, zľahka položila hlavu na spiace telíčko a počúvala, ako mu bije srdce. „Dúfam, že sa ti bude snívať krásny sen o tom, ako prenasleduješ veveričky. Pekne sa vyspi… Zajtra nás čaká ďalšie dobrodružstvo.“

Vážení čtenáři, právě jste dočetli ukázku z knihy Zvierací záchranári – Hľadá sa šteniatko.
Pokud se Vám líbila, celou knihu si můžete zakoupit v našem e-shopu.